b'\n_START_ARTICLE_\nTadsjikistan\n_START_SECTION_\nNaturgeografi\n_START_PARAGRAPH_\nTadsjikistan er landl\xc3\xa5st og er den minste nasjonen i Sentral-Asia i areal. Landet har en 910 km lang grense mot Usbekistan og 630 km mot Kirgisistan i vest og nord. I \xc3\xb8st er grensen mot Kina 430 km, og den lengste grenselinjen mot et annet land er i s\xc3\xb8r mot Afghanistan 1030 km. I 2011 ble en hundre \xc3\xa5r gammel grensetvist avsluttet mellom Kina og Tadsjikistan. Tadsjikistan avga 1000 km\xc2\xb2 av et omr\xc3\xa5de i Pamir-fjellene til Kina._NEWLINE_Tadsjikistan er dekket av fjellkjeder som Pamir i \xc3\xb8st som har noen av de h\xc3\xb8yeste fjellene i verden utenfor Himalaya, og mer enn femti prosent av landet ligger 3000 moh. Totalt utgj\xc3\xb8r fjellomr\xc3\xa5dene 93\xc2\xa0% av Tadsjikistan. Det h\xc3\xb8yeste fjellet er Pik Ismail Samani (7\xc2\xa0495 meter over havet), som ogs\xc3\xa5 var det h\xc3\xb8yeste fjellet i det tidligere Sovjetunionen. Andre st\xc3\xb8rre fjellomr\xc3\xa5der er Zaravshan, Hissar og Alay. Laveste punkt er 300 meter over havet ved elven Syr-Darja._NEWLINE_Elvene Pamir, Pjandzj og Amu-Darja danner grensen mellom Afghanistan og Tadsjikistan fra Zor Kul-sj\xc3\xb8en i \xc3\xb8st til helt i vest hvor Amu-Darja renner inn i Usbekistan. Totalt er det i Tadsjikistan flere enn 900 elver med en lengde p\xc3\xa5 over 10 km, noe som utgj\xc3\xb8r en total lengde p\xc3\xa5 mer enn 28\xc2\xa0500 km. De lengste elvene er Amu-Darja-Pjandzj, Zeravshan, Bartang-Murgab-Oksu, Vakhsj og Kofarnihon._NEWLINE_Den st\xc3\xb8rste naturlige innsj\xc3\xb8en i Tadsjikistan er Karakul (380 km\xc2\xb2) i Pamir. Nest-st\xc3\xb8rst i areal er Sarez-sj\xc3\xb8en som ble dannet av et jordskred i 1911. Totalt er det ca. 1300 innsj\xc3\xb8er som utgj\xc3\xb8r tilsammen 705 km\xc2\xb2. De fleste innsj\xc3\xb8ene ligger p\xc3\xa5 rundt 3500 meter over havet. Den st\xc3\xb8rste kunstige innsj\xc3\xb8en er Kairakkum (513 km\xc2\xb2) nord i landet i Sughd. _NEWLINE_Det er flere enn 1000 registrerte isbreer i Tadsjikistan p\xc3\xa5 over 1,5 km i lengde. Totalt utgj\xc3\xb8r isbreene 8476 km\xc2\xb2. Seksten isbreer er over 16 km lange, de to lengste er Fedchenko- og Grumm-Grzymailo-breene. I volum er imidlertid Nalivkin (8588 km\xc2\xb3 og Vitkovsky (6882 km\xc2\xb3) st\xc3\xb8rst._NEWLINE_Verdens h\xc3\xb8yeste naturlige demning ligger i Tadsjikistan. Det er Usoi-demningen som ble dannet 1911 da et skred for\xc3\xa5rsaket av et jordskjelv blokkerte Murghab-elven og dannet Sarez-sj\xc3\xb8en. Demningen er 567 m h\xc3\xb8y. Tadsjikistan har ogs\xc3\xa5 verdens h\xc3\xb8yeste kunstige demning i Nurek-demningen (300 m h\xc3\xb8y) i Vakhsj-elven. En enda h\xc3\xb8yere demning er planlagt \xe2\x80\x93 Rogun-demningen i Vakhsj-elven med en h\xc3\xb8yde p\xc3\xa5 335 m._NEWLINE_Det st\xc3\xb8rste slettelandet i Tadsjikistan ligger i Ferganadalen lengst nord i landet.\n_START_SECTION_\nNaturkatastrofer\n_START_PARAGRAPH_\nTadsjikistan er utsatt for naturkatastrofer av mange slag. Her er en oversikt over noen av de st\xc3\xb8rste naturkatastrofene som har rammet Tadsjikistan de siste hundre \xc3\xa5r:_NEWLINE_1907 \xe2\x80\x93 Karategin. Jordskjelv. Momentmagnitude 7,4. 12000 d\xc3\xb8de._NEWLINE__NEWLINE_1911 \xe2\x80\x93 Sarez. Jordskjelv. Sarez-sj\xc3\xb8en ble dannet. Byen Usoi ble begravd og 90 d\xc3\xb8de._NEWLINE__NEWLINE_1949 \xe2\x80\x93 Khait. Jordskjelv. Momentmagnitude 7,5. 28 000 d\xc3\xb8de._NEWLINE__NEWLINE_1969 \xe2\x80\x93 Yaldamich. Kraftig vannf\xc3\xb8ring i elv. 68 d\xc3\xb8de._NEWLINE__NEWLINE_1969 \xe2\x80\x93 Baljuvon. Steinskred. 480 d\xc3\xb8de._NEWLINE__NEWLINE_1977 \xe2\x80\x93 Isfara. Jordskjelv. Momentmagnitude 6.0_NEWLINE__NEWLINE_1985 \xe2\x80\x93 Kairakum. Jordskjelv. Momentmagnitude 6.3._NEWLINE__NEWLINE_1984 \xe2\x80\x93 Djirgital. Jordskjelv. Momentmagnitude 5.7_NEWLINE__NEWLINE_1989 \xe2\x80\x93 Hissar. Jordskjelv. 389 d\xc3\xb8de._NEWLINE_For ytterligere \xc3\xa5 gi et bilde av forholdene, refereres her tallene fra 1998 og 2010:_NEWLINE__NEWLINE_1998: 164 naturkatastrofer registrert. Av dette var 9 jordskjelv, 22 oversv\xc3\xb8mmelser, 97 fjellskred eller tilfeller med kraftig vannf\xc3\xb8ring i elven, 25 jordskred. 134 d\xc3\xb8de._NEWLINE__NEWLINE_2010: 195 naturkatastrofer registrert. 49 d\xc3\xb8de._NEWLINE_If\xc3\xb8lge Verdensbanken utsettes Tadsjikistan i gjennomsnitt av store og sm\xc3\xa5 hendelser for ca. 50 000 jordskred, 5 000 jordskjelv og hundrevis av sn\xc3\xb8skred og oversv\xc3\xb8mmelser hvert \xc3\xa5r. Europakommisjonens Avdeling for Humanit\xc3\xa6r bistand (ECHO) har kommet fram til at naturkatastrofer har drept 2 500 og ber\xc3\xb8rt 5,5 millioner mennesker (ca. 10\xc2\xa0% av befolkningen) i Sentral-Asia det siste ti\xc3\xa5ret.\n_START_SECTION_\nDemografi\n_START_PARAGRAPH_\nTadsjikistan hadde pr 1.1.2011 en befolkning p\xc3\xa5 7\xc2\xa0616\xc2\xa0800. Den st\xc3\xb8rste etniske gruppen er tadsjikene (69%), men der er ogs\xc3\xa5 en betydelig minoritet av usbekere (25%) og en liten befolkning russere (3%) som har blitt mindre pga emigrasjon. Pamirene i Badakhshan blir regnet for \xc3\xa5 tilh\xc3\xb8re en st\xc3\xb8rre gruppe tadsjiker. Det offisielle spr\xc3\xa5ket er tadsjikisk, mens russisk hovedsakelig er forretningsspr\xc3\xa5ket og blir brukt innen styre av landet. Selv om tadsjikene og usbekene n\xc3\xa5 blir klassifisert som separate etniske grupper, p\xc3\xa5 grunn av deres spr\xc3\xa5k, er dette et relativt nytt fenomen og stammer fra erobringen av Sentral-Asia av det russiske riket i det 19.\xc3\xa5rhundret. Til tross for sin fattigdom har Tadsjikistan en h\xc3\xb8y grad av leseferdighet \xe2\x80\x93 det er ansl\xc3\xa5tt at 98\xc2\xa0% av befolkningen kan lese og skrive. Mesteparten av befolkningen f\xc3\xb8lger sunniislam, selv om et betydelig antall sjiamuslimer i tillegg er til stede. Forventet levealder er 68,4 \xc3\xa5r.\n_START_SECTION_\nHistorie\n_START_PARAGRAPH_\nDe f\xc3\xb8rste menneskene bosatte seg i landet som n\xc3\xa5 er Tadsjikistan for 6000 \xc3\xa5r siden. Landet har v\xc3\xa6rt under styret til forskjellige imperier opp gjennom historien, men har for det meste tilh\xc3\xb8rt det persiske riket. F\xc3\xb8r Kristus var det del av Baktria-imperiet. Arabere tok med seg islam i det 7.\xc3\xa5rhundret. Samanide-riket erstattet araberne, men ble til slutt selv fordrevet av tyrkiske erobrere. Mongolene tok senere kontroll over omr\xc3\xa5det, og Tadsjikistan ble del av Bukhara-emiratet. _NEWLINE_I det 19.\xc3\xa5rhundret, begynte det russiske imperiet \xc3\xa5 ekspandere og spredte seg inn i Sentral-Asia. Russerne fikk kontroll over Tadsjikistan. Etter at tsaren ble styrtet i 1917, f\xc3\xb8rte tadsjikisk gerilja krig mot bolsjevikarmeer i et desperat fors\xc3\xb8k p\xc3\xa5 \xc3\xa5 beholde uavhengigheten. Bolsjevikene fikk overtaket etter fire \xc3\xa5r med krig, da mosk\xc3\xa9er og landsbyer ble brent til grunnen og befolkningen ble kraftig undertrykket._NEWLINE_Som en del av Sovjetunionen, ble Tadsjikistan opprinnelig gruppert med det som n\xc3\xa5 er Usbekistan i den tadsjikiske autonome SSR, f\xc3\xb8r den tadsjikiske SSR ble opprettet i 1924. Republikken forble akterutseilt i forhold til andre sovjetrepublikker med tanke p\xc3\xa5 levestandard, utdanning og industri. I 1970-\xc3\xa5rene begynte islamske undergrunnspartier \xc3\xa5 ta form og samlet tadsjiker mot Sovjet, men virkelige forstyrrelser skjedde ikke f\xc3\xb8r 1990. \xc3\x85ret etter kollapset Sovjetunionen, og Tadsjikistan erkl\xc3\xa6rte seg uavhengig 9. september 1991._NEWLINE_Nasjonen havnet nesten umiddelbart i borgerkrig som involverte ulike fraksjoner som bekjempet hverandre. Disse fraksjonene ble ofte preget av stammetilh\xc3\xb8righeter. Emomali Rahmonov var den f\xc3\xb8rste lederen av nasjonen, og han hersker fortsatt. Han har blitt beskyldt for etnisk rensing mot andre etniske grupper i l\xc3\xb8pet av borgerkrigen. I 1997 ble en v\xc3\xa5penhvile inng\xc3\xa5tt mellom Rahmonov og opposisjonspartier (Forent Tadsjiksk Opposisjon). Fredelige valg ble holdt i 1999, men de ble rapportert av opposisjonen som urettferdige, og Rahmonov ble gjenvalgt nesten enstemmig. Russiske tropper er fortsatt stasjonert i s\xc3\xb8rlige Tadsjikistan, for \xc3\xa5 bevokte grensen mot Afghanistan. Etter terrorangrepet 11. september 2001 har ogs\xc3\xa5 amerikanske tropper v\xc3\xa6rt stasjonert i landet. _NEWLINE_21. juni 2007 ble to norske offiserer fra det norske forsvaret drept av en 20 \xc3\xa5r gammel mann som kj\xc3\xb8rte p\xc3\xa5 dem med bil i meget stor hastighet.\n_START_SECTION_\nPolitikk og administrasjon\n_START_PARAGRAPH_\nNesten umiddelbart etter uavhengigheten ble Tadsjikistan kastet ut i en borgerkrig med forskjellige fraksjoner som bekjempet hverandre. Det er p\xc3\xa5st\xc3\xa5tt at ulike fraksjoner var st\xc3\xb8ttet av Russland og Iran. Alle med unntak av 25 000 av den mer enn 400 000 etniske russiske mellomklassen flyktet til Russland. I 1997 hadde krigen kj\xc3\xb8lnet, og en sentral regjering begynte \xc3\xa5 ta form. _NEWLINE_Tadsjikistan er offisielt en republikk og holder presidentvalg og parlamentsvalg, men det har aldri v\xc3\xa6rt holdt et valg som er blitt vurdert som fritt og rettferdig av vestlige observat\xc3\xb8rer. De siste valgene foregikk i 2010, og som ved flere tidligere valg, tror alts\xc3\xa5 internasjonale valgobservat\xc3\xb8rer at de er blitt fikset. Mange anklager fra opposisjonspartier sier at president Emomali Rakhmonov griper inn i valgprosessen._NEWLINE_I parlamentet har opposisjonsgrupper ofte kommet p\xc3\xa5 kant med det styrende partiet, men dette har ikke f\xc3\xb8rt til alvorlig ustabilitet._NEWLINE_Den \xc3\xb8konomiske krisen 2007-2009 og voksende v\xc3\xa6pnet motstand gj\xc3\xb8r imidlertid situasjonen usikker. Internasjonale observat\xc3\xb8rer har advart mot at  Tadsjikistan begynner \xc3\xa5 se ut som en stat som forfaller, og med et stadig d\xc3\xa5rligere fungerende statsapparat._NEWLINE_If\xc3\xb8lge tadsjikisk statsborgerlov av 1995 vil en borger som har v\xc3\xa6rt ute av landet i mer enn fem \xc3\xa5r og som ikke har registrert seg p\xc3\xa5 tadsjikisk utenriksstasjon i denne perioden uten lovlig grunn, miste sitt statsborgerskap. Imidlertid praktiseres ikke denne bestemmelsen i stor utstrekning._NEWLINE_I november 2009 ga myndighetene amnesti til 10 000 fanger som en markering av 15-\xc3\xa5rsdagen for grunnloven. I 2011 var det 20 \xc3\xa5r siden Tadsjikistan ble selvstendig, og i den anledning fikk 15 000 fanger amnesti._NEWLINE_I 2011 kom, ved starten av Ramadan, en lov som forbyr de fleste unge i landet under 18 \xc3\xa5r \xc3\xa5 be under fredagsb\xc3\xb8nnen i landets moskeer. Myndighetene sier hensikten er \xc3\xa5 hindre religi\xc3\xb8s ekstremisme. Loven tillater unge som studerer ved statlige religi\xc3\xb8se skoler \xc3\xa5 delta i moskeene, men andre f\xc3\xa5r kun lov til \xc3\xa5 be i moskeer ved religi\xc3\xb8se festivaler og begravelser.\n_START_SECTION_\nKultur\n_START_PARAGRAPH_\nKulturen i Tadsjikistan var opprinnelig delt med Usbekistans, men i l\xc3\xb8pet av kommuniststyret ble sammensetningen av kulturen endret av sovjetlederne som innf\xc3\xb8rte kunstige grenser og nasjonalstaten, som var fremmed for omr\xc3\xa5det. Det har ikke bare v\xc3\xa6rt \xc3\xb8deleggende riktignok, siden Tadsjikistan ble kjent for sine teater og kjente romanforfattere i sovjettiden. Blant disse forfatterne var personer som arbeidet for \xc3\xa5 foredle det tadsjikiske spr\xc3\xa5ket ved \xc3\xa5 binde det mer sammen med persisk og fjernet mange arabiske l\xc3\xa5neord._NEWLINE_De fleste innbyggerne i Tadsjikistan er muslimer. Islams innvirkning har \xc3\xb8kt de siste \xc3\xa5rene og var en sterk bindingskraft i l\xc3\xb8pet av Tadsjikistans kamp mot sovjetisk styre og i l\xc3\xb8pet av borgerkrigen. Historisk knyttes mye av den tadsjikiske kulturen til den persiske historien i regionen. Persiske forfattere, forskere og diktere som Ibn Sina (Avicenna), Firdausi, Rudaki og Omar Khayyam er spesielt avholdt.'